Kővé vált a táskámban

Könyvtári óra

1.Olvassátok el a történetet! Vonjátok le ebből a tanulságot! Mit érezhetett a bántalmazó és a megbántott gyermek? Voltatok már ilyen helyzetben? Játsszátok el!

 Hogyan oldottátok meg ezt a szituációt? Gyűjtsünk további megoldási lehetőségeket!

2.Az események elindítója a cselekményben a harag. Keressétek ki a *Magyar értelmező kéziszótárból* a **harag** fogalmát!

3.Ti hogyan képzeltek el egy haragos és egy nyugodt embert? Például milyen az arckifejezése, testtartása. Rajzoljátok le! A különböző színek is kifejezhetnek érzelmeket. Mondjunk rá példákat!

4. **Szókereső**

Összekeveredtek a szavak. Válasszátok ki, hogy a felsorolt szavak közül melyik jellemzi a haragos, és melyik a nyugodt embert. A válaszokat írjátok a rajzok mellé!

mérges, elkeseredett, békés sértett, higgadt, felháborodott, durcás, kiegyensúlyozott, heves, megfontolt, ingerlékeny, fegyelmezett, visszafogott, bosszús, hidegvérű

5. *O. Nagy Gábor: Magyar szólások és közmondások* c. könyvéből keressetek a harag kifejezésre szólásokat, közmondásokat! Beszéljétek meg a jelentésüket!

**Megoldások**

**2.**

harag

**harag** főnév *-ot, -ja (-a)* (többes számban ritka)

1. Valóságos v. vélt bántalom, sérelem, igazságtalanság keltette bosszús indulat vki ellen, ill. az ebből fakadó, tartósabb indulatos, ellenséges érzelmi állapot. Bosszús, bősz, dühöngő, emésztő, féktelen harag;  hirtelen harag; nagy, veszett harag; emészti a harag; majd szétveti a harag; forr benne a harag; haragja fellobban, kitör; haragba  jön; dúl-fúl haragjában; haragjában mondta csak, hogy …; fogát csikorgatja, öklét rázza haragjában; haragból csinálta, mondta, tette; haragra gerjed, gyullad, indul; haragra  ingerel; haragra lobban v. pattan; haragra gerjeszt, gyújt, indít vkit;  eltemeti a haragot; haragot érez, forral, főz vki ellen; érezteti vkivel a haragját;  engeszteli vkinek a haragját; elfojtja, elnyomja, titkolja a haragját; kitölti vkin a haragját; csillapítja, engeszteli, enyhíti vkinek a haragját; haragját  elteszi holnapra v. (**ritka**) a jégre;  kiadja a haragját;  kifújja a haragját;  forr a haragtól; majd  szétpattan a haragtól; majd szétrobban a haragtól.  *Hajh, de bűneink miatt Gyúlt harag kebledben.* (Kölcsey Ferenc) *Méne* [Toldi] *elbusulva, némán haragjában.* (Arany János) *Lefestem | hogy lássad azt, van-é okom haragra, | lefestem, mily csúf halált halt testem.* (Babits Mihály–Dante-fordítás) || a. (**választékos**) Vmely közösségnek nagy erejű, fenyegető v. kirobbanó felháborodása, dühe.  *Haragodban bízom és hiszek, óh nemzet.* (Arany János) *Erő és láva ez a föld, Mikor a harag, bosszu és cél Összeállott.* (Ady Endre)

2. Az ilyen indulatnak testi kifejeződése v. cselekvésben való megnyilvánulása. Kiül arcára a harag. A harag pirossága öntötte el arcát. Harag tüzelt a szemében. Félelmes volt a tömeg haragja. A nép haragja elsöpörte a zsarnokot.  *Szeme járásából nem tetszett ki harag.* (Arany János)

3. Tartós neheztelés vkire, sértődött, ellenséges viszony vkivel.  Örök harag; haragban van vkivel; haragot érez, táplál vki iránt; haragot tart vkivel; (engesztelhetetlen) harag van köztük; haragba lett vkivel.  *Nincs haragban a vádlottal – hadarta az elnök a formaságot –, nincs vele rokonságban?* (Kosztolányi Dezső)

4. (**népies**, **választékos**) <Vmely természeti jelenségben> vad, pusztító háborgás, tombolás. Az elemek haragja; a szélvész, a tenger haragja.  *Légy vihar, mely haragában Ősi tölgyeket szakít.* (Petőfi Sándor) [A szél] *alant nyargal Szikrázó haraggal.* (Petőfi Sándor)

5. Isten haragja: a) (**vallásügy**, **régies**) az istennek tulajdonított bosszúálló szándék; isteni büntetés.  *Isten haragjától félek.* (Katona József); b) (**átvitt értelemben**, **népies**, **régies**, **költői**) villámcsapás, mennydörgés, mennykő. Beleütött az isten haragja.  *Mintha… Hallanám dübörgő hangjait szavának, Kit ma képzelnétek isten haragjának.* (Arany János) *Elkergette* [a harangozással] *a határból istennek fekete haragját.* (Mikszáth Kálmán); c) (**bizalmas**) <indulatos kérdésben v. felkiáltásban, felháborodás, bosszúság kifejezésére:> (fészkes) fene, nyavalya. Eredj v. menj az isten haragjába! Mi az isten haragja kell még? Mi az isten haragját akarsz itt?

Közmondás(ok): A harag rossz tanácsadó: az indulat olyan cselekedetekre is rávisz, amelyeket később megbánunk.

Szóösszetétel(ek): *haragkitörés.*

**4.**

**haragos ember:**

* mérges
* elkeseredett
* sértett
* felháborodott
* durcás
* heves
* ingerlékeny
* bosszús

**nyugodt ember:**

* békés
* higgadt
* kiegyensúlyozott
* megfontolt
* fegyelmezett
* visszafogott
* hidegvérű

**5.**

|  |  |
| --- | --- |
| A harag árt a szépségnek. | {mondják ingerkedve a mérgelődőnek:} ha haragszik az ember, csak magának árt vele. |
| Nagyobb haragja, mint maga. | Mondták a nagyon haragos gyerekre v. kis termetű emberre. (rég, gúny) |
|  |  |

|  |  |
| --- | --- |
| A harag árt a szépségnek. | {mondják ingerkedve a mérgelődőnek:} ha haragszik az ember, csak magának árt vele. |

|  |  |
| --- | --- |
| A) haragnak megbánás a vége [rég: Harag vége bánat kezdete]. | Amit haragjában tesz az ember; azt később meg szokta bánni. (nép) |
|  |  |
| A harag rossz tanácsadó. | A (hirtelen) harag sok rosszra veheti rá az embert. |

|  |  |
| --- | --- |
| A mai harago(da)t tartsd meg [hagyd] holnapra! | Várd meg, míg lecsillapodik a haragod, és csak akkor ítélkezz v. dönts! (táj) |

|  |  |
| --- | --- |
| Hol a harag nyertes, vesztes a nyugalom [rég: a nyugodalom]. | A harag elveszi az ember lelki nyugalmát, feldúlja belső békéjét. (táj) |
| Ki nehezebben haragszik meg, tovább tart haragja. | Aki nem hirtelen haragú, az rendszerint haragtartó. (rég) |

|  |  |
| --- | --- |
| Ne legyen oly haragod, hogy más időre ne halaszthasd. | Bármi hozza is méregbe az embert, mindig le kell győznie haragját. (rég) |
| Nincs harag asszonyok haragja felett. | Nem tudnak a férfiak annyira haragudni, mint a nők. (rég) |

|  |  |
| --- | --- |
| Nincs harag asszonyok haragja felett. | Nem tudnak a férfiak annyira haragudni, mint a nők. (rég) |
| Okos harag néha az erőnek éle. | A méltó felháborodás néha megsokszorozza v. hatékonyabbá teszi az ember erejét. (rég) |
| Régi harag megmarad. | Nehéz kibékülniük a régi haragosoknak. (táj) |
| Sótlan az a harag, akitől senki se fél [Mit ér a harag hatalom nélkül?!; rég: Haszontalan harag, melynek nincs ereje; Olyan harag ingyen kél, amelytől senki se fél]. | A jelentéktelen ember haragjának, a tehetetlen dühnek nincs semmi következménye, hatása. (táj) |
| Haragos ha magához tér, magára haragszik. | Amit haragjában tesz az ember, azt meg szokta bánni. (rég) |
| Haragosnak kettő kára [a része], meg is verik, (s) enni sem adnak. | A haragos gyereket meg szokták verni, és ráadásul meg is koplaltatják. (rég) |